Saviour Balzan iwieġeb lil The Times u jispjega kif persuni viċin Casa qed jippruvaw jiskreditaw lil din il-persuna It- Times of Malta qed tistaqsi għalfejn il- whistleblower li qed jakkuża lill-Ewroparlamentari David Casa li għandu l-vizzju tad-droga , għamel użu minn tagħmir fl-uffiċini tal-MediaToday biex jikteb lill-Aġenzija Ewropea kontra l-Frodi biex tinvestiga lill-istess Casa. Il- whistleblower, li kien jaħdem fl-uffiċċju ta’ David Casa, kiteb darbtejn lill-OLAF biex jgħaddi informazzjoni tat-taxxa li turi kif il-pagi tal-ħaddiema sħabu, inkluż tiegħu, kienu ‘mneffħa’ bil-għan li Casa jieħu kemm jista' mill-baġit allokat lill-MEPs biex ikun jista’ jżomm porzjoni għalih. The Times of Malta bagħtet mistoqsijiet lil MaltaToday tistaqsi dwar l-użu tat-tagħmir fl-uffiċini tagħha biex inkitbu żewġ ittri lil OLAF. Min-naħa tiegħu, l-editur Maniġerjali ta’ MediaToday, Saviour Balzan wieġeb lil The Times u spjega kif iltaqa’ diversi drabi mal-istess whistleblower fl-uffiċċju tiegħu biex jgħaddi mill-ġdid l-evidenza u anke korrispondenza oħra li għandu l-eks impjegat ta’ Casa. Insista li biex il- whistleblower jingħata l-protezzjoni kollha neċessarja u biex tkun protetta l-identità tiegħu, il-laqgħat saru fl-uffiċċju tiegħu fejn inkiteb ukoll l- affidavit u anke ġiet ivverifikata evidenza u l-istqarrijiet tal-istess persuna. “Waqt dawn il-laqgħat, il -whistleblower uża t-tagħmir tal-uffiċċju biex jikteb l-istqarriijet: dan ma jbiddel xejn mis-sustanza tal-istorja,” kompla jinsisti Saviour Balzan. Ilbieraħ, il-gazzetta oħt MaltaToday ikkonfermat li l-OLAF għaddejja b’inkjesta preliminari dwar l-ispiża tal-uffiċċju ta’ David Casa The Times staqsiet ukoll għalfejn intuża l-kompjuter meta l-whistleblower bagħat l-istqarrija dwar Casa lil OLAF. “Il-persuna kienet taħt pressjoni kbira minn meta tkellem mal-gazzetta tagħna, b’persuni viċin David Casa jippruvaw jiddiskreditawha biex ma titkellimx,” kompla Balzan waqt li saħaq dwar l-importanti li "l- whistleblower ma jkunx iddiskreditat mill-midja, sempliċiment biex din tiddefendi azzjonijiet indifensibbli ta’ polikitu elett." "Attakk ikkordinat immexi minn dawk li jridu jwaqfuni minn xogħli" Intant, fi stqarrija, il-Kap tad-Delegazzjoni Laburista fil-Parlament Ewropew, David Casa, qal li ma jinsabx sorpriż "dwar min vera kiteb l-ittri tal-whistleblower." "Kien ċar li wara l-ħidma tiegħi fuq ir-rapport tal-FIAU li jsejjaħ għall-azzjoni mill-pulizija kontra Konrad Mizzi, spiċċajt fil-mira. Imma dan il-livell ta’ kollużjoni, qerq u fabbrikazzjoni tal-“aħbarijiet” hu bla preċedent u ma hemmx skużi għalih," insista l-Ewroparlamentari. Filwaqt li insista li "dan il-fabbrikazzjoni ta' stejjer bla sens mhux ġurnaliżmu investigattiv," insista li se jkompli jaħdem biex jipproteġi l-ġurnalisti. "Pajjiżna għandu bżonn ġurnalisti professjonali li jfittxu l-verità. Jien naf li l-maġġoranza tal-ġurnalisti Maltin huma onesti, u ninkoraġġihom biex ikomplu bil-ħidma importanti tagħhom," temm jgħid Casa.